अनिल अंबानी नियंत्रित रिलायंस पावर ने आज कहा कि वह अपने बूटीबेारी संयंत्र के लिए पूर्ण ईंधन सुरक्षा हासिल कर लेगी। कंपनी ने यह बयान दिल्ली उच्च न्यायालय के उस निर्णय के बाद दिया है, जिसमें कोल इंडिया को संयंत्र की दोनों इकाइयों को कोयला आपूर्ति का निर्देश दिया गया है। कंपनी ने आज एक बयान में कहा, 'दिल्ली उच्च न्यायालय ने 31 दिसंबर को दिए आदेश में बूटीबोरी ताप विद्युत संयंत्र को अंतरिम राहत दी है। न्यायालय ने कोल इंडिया को बूटीबोरी संयंत्र की पहली इकाई को तत्काल कोयला आपूर्ति का निर्देश दिया है।' आर-पावर के बूटीबोरी संयंत्र की कुल स्थापित क्षमता 600 मेगावॉट है। संयंत्र की दोनों इकाइयों में उत्पादित बिजली रिलायंस इन्फ्रास्ट्रक्चर को बेच दी जाती है, जो मुंबई के उपनगरीय इलाके में खरीद समझौते के तहत बिजली आपूर्ति करती है।